PROTIMONOPOLNÝ ÚRAD SLOVENSKEJ REPUBLIKY

ROZHODNUTIE

Číslo:	2006/FH/3/1/122	Bratislava 08. novembra 2006	

	Protimonopolný úrad Slovenskej republiky, odbor koncentrácií v správnom konaní vedenom pod č. SK 0067/OK/2006 začatom z vlastného podnetu vo veci uloženia pokuty za porušenie § 10 ods.13 zákona č. 136/2001 Z.z. o ochrane hospodárskej súťaže a o zmene a doplnení zákona Slovenskej národnej rady            č. 347/1990 Zb. o organizácii ministerstiev a ostatných ústredných orgánov štátnej správy Slovenskej republiky v znení zákona č. 465/2002 Z.z.  a porušenie § 10 ods. 14 zákona č. 136/2001 Z.z. o ochrane hospodárskej súťaže a o zmene a doplnení zákona Slovenskej národnej rady č. 347/1990 Zb. o organizácii ministerstiev a ostatných ústredných orgánov štátnej správy Slovenskej republiky v znení neskorších predpisov v znení neskorších predpisov podnikateľom YIOTARINI HOLDINGS CO. LIMITED so sídlom 2 Andrea Zakou Street 2404 Engoni, Nicosia, Cyprus

rozhodol

1.	na základe § 38 ods. 2 v spojení s § 38 ods. 1 zákona č. 136/2001 Z.z. o ochrane hospodárskej súťaže a o zmene a doplnení zákona Slovenskej národnej rady č. 347/1990 Zb. o organizácii ministerstiev a ostatných ústredných orgánov štátnej správy Slovenskej republiky v znení zákona č. 465/2002 Z.z. tak, že za porušenie zákazu podľa § 10 ods. 13 zákona č. 136/2001 Z.z. o ochrane hospodárskej súťaže a o zmene a doplnení zákona Slovenskej národnej rady č. 347/1990 Zb. o organizácii ministerstiev a ostatných ústredných orgánov štátnej správy Slovenskej republiky v znení zákona č. 465/2002 Z.z. vykonávať práva a povinnosti podnikateľom YIOTARINI HOLDINGS CO. LIMITED so sídlom 2 Andrea Zakou Street 2404 Engoni, Nicosia, Cyprus, vyplývajúce zo vzniku koncentrácie, ktorá spočívala v získaní kontroly podnikateľom YIOTARINI HOLDINGS CO. LIMITED so sídlom 2 Andrea Zakou Street 2404 Engoni, Nicosia, Cyprus nad podnikom podnikateľa Bučina DDD, spol. s r.o. so sídlom Lučenecká cesta 1335/21, 960 96 Zvolen, Slovenská republika, IČO: 36 059 323 
a)	nadobudnutím 100%-ného obchodného podielu spoločnosti Bučina DDD, spol. s r.o. so sídlom Lučenecká cesta 1335/21, 960 96 Zvolen, Slovenská republika, IČO: 36 059 323 od podnikateľa BUČINA ZVOLEN, a.s. so sídlom Lučenecká cesta 1335/21, 960 96 Zvolen, Slovenská republika, IČO: 36 029 815 dňa 24.09.2003,
b)	vykonávaním pôsobnosti valného zhromaždenia ako jediného spoločníka podnikateľa Bučina DDD, spol. s r.o. so sídlom Lučenecká cesta 1335/21, 960 96 Zvolen, Slovenská republika, IČO: 36 059 323 dňa 24.09.2003,
c)	zaplatením kúpnej ceny vo výške 200 000 Sk za 100%-ný obchodný podiel v spoločnosti Bučina DDD, spol. s r.o. so sídlom Lučenecká cesta 1335/21, 960 96 Zvolen, Slovenská republika, IČO: 36 059 323 dňa 13.10.2003,
d)	vykonávaním pôsobnosti valného zhromaždenia ako jediného spoločníka podnikateľa Bučina DDD, spol. s r.o. so sídlom Lučenecká cesta 1335/21, 960 96 Zvolen, Slovenská republika, IČO: 36 059 323 dňa 19.04.2004 a

2.	na základe § 38 ods. 2 v spojení s § 38 ods. 1 zákona č. 136/2001 Z.z. o ochrane hospodárskej súťaže a o zmene a doplnení zákona Slovenskej národnej rady č. 347/1990 Zb. o organizácii ministerstiev a ostatných ústredných orgánov štátnej správy Slovenskej republiky v znení neskorších predpisov v znení neskorších predpisov tak, že za porušenie zákazu podľa § 10 ods. 14 zákona č. 136/2001 Z.z. o ochrane hospodárskej súťaže a o zmene a doplnení zákona Slovenskej národnej rady č. 347/1990 Zb. o organizácii ministerstiev a ostatných ústredných orgánov štátnej správy Slovenskej republiky v znení neskorších predpisov v znení neskorších predpisov vykonávať práva a povinnosti podnikateľom YIOTARINI HOLDINGS CO. LIMITED so sídlom 2 Andrea Zakou Street 2404 Engoni, Nicosia, Cyprus, vyplývajúce zo vzniku koncentrácie, ktorá spočívala v získaní  kontroly podnikateľom YIOTARINI HOLDINGS CO. LIMITED so sídlom 2 Andrea Zakou Street 2404 Engoni, Nicosia, Cyprus nad podnikom podnikateľa Bučina DDD, spol. s r.o. so sídlom Lučenecká cesta 1335/21, 960 96 Zvolen, Slovenská republika, IČO: 36 059 323

a)	vykonávaním pôsobnosti valného zhromaždenia ako jediného spoločníka podnikateľa Bučina DDD, spol. s r.o. so sídlom Lučenecká cesta 1335/21, 960 96 Zvolen, Slovenská republika, IČO: 36 059 323 dňa 30.08.2004,
b)	výkonom svojich hlasovacích práv ako spoločníka na zasadnutí valného zhromaždenia podnikateľa Bučina DDD, spol. s r.o. so sídlom Lučenecká cesta 1335/21, 960 96 Zvolen, Slovenská republika, IČO: 36 059 323 dňa 31.05.2005

ukladá podnikateľovi YIOTARINI HOLDINGS CO. LIMITED so sídlom 2 Andrea Zakou Street 2404 Engoni, Nicosia, Cyprus pokutu vo výške 250 000 Sk (slovom dvestopäťdesiattisíc Slovenských korún), ktorú je podnikateľ YIOTARINI HOLDINGS CO. LIMITED so sídlom 2 Andrea Zakou Street 2404 Engoni, Nicosia, Cyprus povinný zaplatiť na účet Štátnej pokladnice číslo: 7000060793/8180, KS: 1118, VS: 06431122, v lehote do 15 dní odo dňa nadobudnutia právoplatnosti tohto rozhodnutia.

Odôvodnenie:

	Na Protimonopolný úrad Slovenskej republiky, odbor koncentrácií (ďalej len „úrad“) bolo dňa 17.02.2006 doručené oznámenie koncentrácie zaevidované úradom pod č. 770/2006, v ktorom podnikateľ YIOTARINI HOLDINGS CO. LIMITED so sídlom 2 Andrea Zakou Street 2404 Engoni, Nicosia, Cyprus (ďalej len „Yiotarini“) prostredníctvom Ing. Antonína Juříčka, konateľa spoločnosti Bučina DDD, spol. s r.o. so sídlom Lučenecká cesta č. 1335/21, 960 96 Zvolen (ďalej len „splnomocnený zástupca“) oznamuje koncentráciu podľa § 10 ods. 9 zákona č. 136/2001 Z.z. o ochrane hospodárskej súťaže a o zmene a doplnení zákona Slovenskej národnej rady č. 347/1990 Zb. o organizácii ministerstiev a ostatných ústredných orgánov štátnej správy Slovenskej republiky v znení neskorších predpisov v znení neskorších predpisov (ďalej len „zákon“), ktorá vznikla získaním kontroly podnikateľa Yiotarini nad podnikom podnikateľa Bučina DDD, spol. s r.o. so sídlom Lučenecká cesta č. 1335/21, 960 96 Zvolen, Slovenská republika, IČO: 36 059 323 (ďalej len „Bučina DDD“) na základe Zmluvy o prevode obchodného podielu v obchodnej spoločnosti Bučina DDD, spol. s r.o. uzatvorenej dňa 05.09.2003 medzi BUČINA ZVOLEN, a.s. so sídlom Lučenecká cesta 1335/21, 960 96 Zvolen, Slovenská republika, IČO: 36 029 815 (ďalej len „Bučina Zvolen“) ako prevodcom a Yiotarini ako nadobúdateľom (ďalej len „Zmluva“).

	Na základe predmetného oznámenia koncentrácie sa dňa 17.02.2006 začalo podľa § 25 ods. 1 zákona v spojení s § 18 ods. 2 zákona č. 71/1967 Zb. o správnom konaní (správny poriadok) v znení neskorších predpisov (ďalej len „správny poriadok“) správne konanie vedené pod č. SK: 0024/OK/2006 vo veci koncentrácie podnikateľov Yiotarini a Bučina DDD.

	Na základe podkladov a informácií predložených v správnom konaní vo veci predmetnej koncentrácie úrad zistil, že v predmetnom prípade sa jedná o získanie priamej kontroly podnikateľom Yiotarini nad podnikom podnikateľa Bučina DDD, a to na základe nadobudnutia 100%-ného obchodného podielu podnikateľa Bučina DDD, ktorý podnikateľovi Yiotarini umožňuje ovplyvňovať strategické rozhodnutia týkajúce sa obchodnej politiky podnikateľa Bučina DDD.

	Dňa 19.04.2006 vydal úrad rozhodnutie č. 2006/FH/3/1/046, ktoré nadobudlo právoplatnosť dňa 26.04.2006. Predmetným rozhodnutím úrad podľa § 12 ods. 1 zákona súhlasil s koncentráciou spočívajúcou v získaní kontroly podnikateľom Yiotarini nad podnikom podnikateľa Bučina DDD na základe Zmluvy.

	Vo vyššie uvedenom správnom konaní bol účastníkom správneho konania podnikateľ Yiotarini, pričom účastníkmi predmetnej koncentrácie boli podnikatelia Yiotarini a Bučina DDD.

	Vychádzajúc z podkladov, ktoré boli úradu predložené v rámci správneho konania vo veci koncentrácie podnikateľov Yiotarini a Bučina DDD, najmä zo Zmluvy a z výpisu obchodného registra podnikateľa Bučina DDD úrad začal podľa § 18 ods. 2 správneho poriadku v spojení s § 25 ods. 1 zákona správne konanie vo veci uloženia pokuty podľa § 38 ods. 2 v spojení s § 38 ods. 1 zákona č. 136/2001 Z.z. o ochrane hospodárskej súťaže a o zmene a doplnení zákona Slovenskej národnej rady č. 347/1990 Zb. o organizácii ministerstiev a ostatných ústredných orgánov štátnej správy Slovenskej republiky v znení zákona č. 465/2002 Z.z. (ďalej len „zákon č. 136/2001 Z.z. v znení zákona č. 465/2002 Z.z.“) podnikateľovi Yiotarini za porušenie § 10 ods. 13 zákona č. 136/2001 Z.z. v znení zákona č. 465/2002 Z.z.

	Správne konanie vo veci uloženia pokuty podľa § 38 ods. 2 v spojení s  § 38 ods. 1 zákona č. 136/2001 Z.z. v znení zákona č. 465/2002 Z.z. podnikateľovi Yiotarini sa začalo dňom doručenia listu č. 3687/PMÚ SR/2006 zo dňa 06.09.2006 podnikateľovi Yiotarini, t.j. dňa 22.09.2006.

	Nakoľko koncentrácia podnikateľov Yiotarini a Bučina DDD vznikla dňa 05.09.2003 a rozhodnutie č. 2006/FH/3/1/046 zo dňa 19.04.2006, ktorým úrad súhlasil s vyššie uvedenou koncentráciou podnikateľov Yiotarini a Bučina DDD nadobudlo právoplatnosť dňa 26.04.2006, úrad skúmal či nedošlo aj k porušeniu § 10 ods. 14 zákona, podľa ktorého podnikateľ nesmie vykonávať práva a povinnosti vyplývajúce z koncentrácie až do nadobudnutia právoplatnosti rozhodnutia o nej.

	Podľa § 44a ods. 1 zákona právne vzťahy vzniknuté pred dňom nadobudnutia platnosti zmluvy o pristúpení Slovenskej republiky k Európskej únii sa spravujú ustanoveniami tohto zákona; vznik týchto právnych vzťahov sa posudzuje podľa doterajších predpisov.

	Podľa § 44a ods. 12 zákona na ukladanie pokút za porušenie ustanovení doterajších predpisov, ktoré vzniklo pred dňom nadobudnutia účinnosti tohto zákona, sa použijú ustanovenia doterajších predpisov.

	Úrad si listom č. 3673/PMÚ SR/2006 zo dňa 04.09.2006 od podnikateľa Bučina DDD vyžiadal podľa § 22 ods. 2 zákona predloženie nasledujúcich podkladov a informácií:
-	notárske zápisnice alebo zápisnice zo zasadnutí valného zhromaždenia podnikateľa Bučina DDD za obdobie od  05.09.2003 do 26.04.2006,
-	zápisnicu zo zasadnutia valného zhromaždenia, na ktorom došlo k odsúhlaseniu prevodu obchodného podielu podnikateľa Bučina DDD na podnikateľa Yiotarini,
-	stanovy podnikateľa Bučina DDD platné k jednotlivým dátumom zasadnutí valného zhromaždenia za obdobie od 05.09.2003 do 26.04.2006,
-	dokument Loan Agreement uzatvorený dňa 05.09.2003 medzi Bučinou Zvolen, European Bank for reconstruction and development a Bučinou DDD spolu s jeho prekladom do slovenského jazyka.

Dňa 11.09.2006 boli úradu listom zaevidovaným pod č. 3739/2006 podnikateľom Bučina DDD doručené požadované podklady a informácie.

	Úrad si listom č. 3687/PMÚ SR/2006 zo dňa 05.09.2006 od podnikateľa Yiotarini vyžiadal podľa § 22 ods. 2 zákona predloženie dokladu o zaplatení kúpnej ceny za obchodný podiel podnikateľa Bučina DDD.

Dňa 19.10.2006 bol úradu listom zaevidovaným pod č. 4101/2006 doručený vyššie uvedený doklad. Súčasťou predmetného listu bolo aj splnomocnenie udelené Ing. Antonínovi Juříčkovi, aby zastupoval podnikateľa Yiotarini v správnom konaní pred úradom vo veci uloženia pokuty. 

	Na základe analýzy podkladov a informácií predložených úradu v rámci správneho konania vo veci koncentrácie, ako aj z podkladov a informácií predložených úradu v rámci správneho konania vo veci uloženia pokuty za porušenie § 10 ods. 13 zákona č. 136/2001 Z.z. v znení zákona č. 465/2002 Z.z. ako aj porušenia § 10 ods. 14 zákona podnikateľom Yiotarini, úrad dospel k názoru, že podnikateľ Yiotarini:

1. porušil § 10 ods. 13 zákona č. 136/2001 Z.z. v znení zákona č. 465/2002 Z.z. tým, že
a) dňa 24.09.2003 nadobudol 100% obchodný podiel spoločnosti Bučina DDD od podnikateľa Bučina Zvolen
	Podľa Článku V. odsek 5.1 Zmluvy účinky prevodu Obchodného podielu nastávajú voči Spoločnosti (Bučina DDD) odo dňa doručenia Zmluvy Spoločnosti.
	Predmetná Zmluva bola konateľovi spoločnosti Bučina DDD, ako vyplýva z Návrhu na zmenu zápisu v Odd. Sro, Vložka č. 8264/S, doručená dňa 24.09.2003. Doručením Zmluvy, ktoré sa uskutočnilo dňa 24.09.2003, sa podnikateľ Yiotarini stal novým spoločníkom podnikateľa Bučina DDD s právom vykonávať všetky práva spoločníka.

b) dňa 24.09.2003 vykonával ako jediný spoločník podnikateľa Bučina DDD pôsobnosť valného zhromaždenia, kedy rozhodol:
•	o zvýšení základného imania prevzatím záväzku na nový vklad vo výške 9 800 000 Sk, t.j. došlo k zvýšeniu základného imania podnikateľa Bučina DDD z 200 000 Sk na 10 000 000 Sk,
•	o odvolaní prokuristov podnikateľa Bučina DDD Huberta Nižňanského, Sliač-Hájniky a Jána Cuhaniča, Zvolenská Slatina,
•	o zmene zakladateľskej listiny podnikateľa Bučina DDD, tak ako je uvedené v prílohe rozhodnutia z 24.09.2003 podnikateľa Yiotarini ako jediného spoločníka podnikateľa Bučina DDD.
Tieto skutočnosti vyplývajú z rozhodnutia podnikateľa Yiotarini ako jediného spoločníka podnikateľa Bučina DDD, vydaného dňa 24.09.2003.

c) dňa 29.09.2003 zaplatil kúpnu cenu vo výške 200 000 Sk za 100%-ný obchodný podiel v spoločnosti Bučina DDD
	Táto skutočnosť vyplýva z bankového výpisu účtu podnikateľa Yiotarini, ktorý bol vystavený dňa 13.10.2003.

d) dňa 19.04.2004 vykonával ako jediný spoločník podnikateľa Bučina DDD pôsobnosť valného zhromaždenia, kedy rozhodol:
•	o zvýšení základného imania prevzatím záväzku na nový peňažný vklad vo výške 70 000 000 Sk, t.j. došlo k zvýšeniu základného imania podnikateľa Bučina DDD z 10 000 000 Sk na 80 000 000 Sk,
•	o zmene zakladateľskej listiny podnikateľa Bučina DDD, tak ako je uvedené v prílohe rozhodnutia zo dňa 19.04.2004 podnikateľa Yiotarini ako jediného spoločníka podnikateľa Bučina DDD. 
Tieto skutočnosti vyplývajú z rozhodnutia podnikateľa Yiotarini ako jediného spoločníka podnikateľa Bučina DDD, vydaného dňa 19.04.2004.

2. porušil § 10 ods. 14 zákona tým, že
a) dňa 30.08.2004 vykonával ako jediný spoločník podnikateľa Bučina DDD pôsobnosť valného zhromaždenia, kedy rozhodol o schválení Výročnej správy a hospodárskeho výsledku podnikateľa Bučina DDD za rok 2003.
	Táto skutočnosť vyplýva z rozhodnutia podnikateľa Yiotarini ako jediného spoločníka podnikateľa Bučina DDD, vydaného dňa 30.08.2004.

b) dňa 31.05.2005 vykonával ako spoločník podnikateľa Bučina DDD svoje hlasovacie práva na zasadnutí riadneho valného zhromaždenia podnikateľa Bučina DDD, na ktorom bola uznesením schválená Výročná správa podnikateľa Bučina DDD za rok 2004 a Ročná účtovná závierka podnikateľa Bučina DDD za rok 2004.
	Táto skutočnosť vyplýva zo zápisnice z riadneho valného zhromaždenia podnikateľa Bučina DDD, spísanej dňa 31.05.2006.

	Za účastníka správneho konania vo veci uloženia pokuty podľa § 38 ods. 2 v spojení s § 38 ods. 1 zákona č. 136/2001 Z.z. v znení zákona  č. 465/2002 Z.z. za porušenie § 10 ods. 13 zákona č. 136/2001 Z.z. v znení zákona č. 465/2002 Z.z. a podľa § 38 ods. 2 v spojení s § 38 ods. 1 zákona za porušenie § 10 ods. 14 zákona úrad určil podnikateľa Yiotarini, vychádzajúc pritom z § 25 ods. 3 zákona č. 136/2001 Z.z. v znení zákona č. 465/2002 Z.z. a § 25 ods. 3 zákona.

Nakoľko k porušeniu zákona o ochrane hospodárskej súťaže došlo v období, v ktorom boli účinné zákon č. 136/2001 Z.z. v znení zákona  č. 465/2002 Z.z. ako aj zákon, úrad aj pri uložení pokuty za vyššie uvedené porušenie zobral do úvahy obidva zákony.

	Podľa § 38 ods. 2 zákona č. 136/2001 Z.z. v znení zákona č. 465/2002 Z.z. úrad môže uložiť pokutu podľa odseku 1 podnikateľovi, ktorý porušil povinnosť podľa § 10 ods. 13.

	Vzhľadom na skutočnosť, že ustanovenie § 38 ods. 1 zákona ako aj niektorých iných ustanovení, relevantných pre posúdenie tohto prípadu sa neskoršou novelou zákona č. 136/2001 Z.z. v znení zákona č. 465/2002 Z.z. nemenili, v ďalšom texte tohto listu sa v záujme prehľadnosti bude uvádzať len odkaz na zákon č. 136/2001 Z.z.
Podľa § 38 ods. 1 zákona č. 136/2001 Z.z. úrad za porušenie ustanovení § 4 ods. 1, § 8 ods. 6, § 10 ods. 9, § 25 ods. 5 a § 29 ods. 5 uloží pokutu podnikateľovi do 10% z obratu podľa § 10 ods. 3 za predchádzajúce uzavreté účtovné obdobie a podnikateľovi, ktorý za predchádzajúce uzavreté účtovné obdobie dosiahol obrat do 10 000 Sk alebo ktorý nemal žiadny obrat, alebo podnikateľovi, ktorého obrat nemožno vyčísliť, pokutu do 10 000 000 Sk.
	Podľa § 10 ods. 13 zákona č. 136/2001 Z.z. v znení zákona č. 465/2002 Z.z. účastníci koncentrácie nesmú vykonávať práva a povinnosti vyplývajúce zo vzniku koncentrácie až do nadobudnutia právoplatnosti o nej.

	Podľa § 38 ods. 2 zákona úrad uloží pokutu podľa odseku 1 podnikateľovi, ktorý neplní podmienku, podnikateľovi, ktorý poruší povinnosť alebo záväzok uložený mu rozhodnutím úradu, podnikateľovi, ktorý neplní rozhodnutie úradu, alebo podnikateľovi, ktorý porušil zákaz vykonávať práva a povinnosti vyplývajúce z koncentrácie, ak mu úrad neudelil výnimku podľa  § 10 ods. 16.
Podľa § 10 ods. 14 zákona podnikateľ nesmie vykonávať práva a povinnosti vyplývajúce z koncentrácie až do nadobudnutia právoplatnosti rozhodnutia o nej.

	Podľa § 10 ods. 3 zákona č. 136/2001 Z.z. obrat na účely tohto zákona je súčet tržieb, výnosov alebo príjmov z predaja tovaru, ku ktorému sa pripočíta finančná pomoc poskytnutá podnikateľovi.

	Podľa § 38 ods. 4 zákona č. 136/2001 Z.z. predchádzajúcim uzavretým účtovným obdobím podľa odseku 1 je rok predchádzajúci roku, v ktorom je vydané rozhodnutie úradu, alebo ak nie sú dostupné údaje za tento rok, potom rok predchádzajúci tomuto roku.

	Podnikateľ Yiotarini je holdingová spoločnosť, ktorá nedosahuje obrat podľa zákona č. 136/2001 Z.z. a vyhlášky Protimonopolného úradu Slovenskej republiky        č. 269/2004 Z.z., ktorou sa ustanovujú podrobnosti o výpočte obratu.	
Úrad od podnikateľa Yiotarini nežiadal predloženia výkazu ziskov a strát za predchádzajúce účtovné obdobie, nakoľko si tento dokument od neho vyžiadal v rámci správneho konania č. 0056/OK/2006, vo veci ktorého vydal dňa 25.08.2006 rozhodnutie č. 2006/FH/3/1/103.

	Podľa § 38 ods. 10 zákona č. 136/2001 Z.z. úrad pri ukladaní pokuty posudzuje závažnosť a dĺžku trvania porušovania ustanovení tohto zákona, porušovania ustanovení osobitného predpisu alebo porušovania podmienky, povinnosti alebo záväzku uloženého rozhodnutím úradu. Úrad pri posudzovaní závažnosti porušovania berie do úvahy jeho povahu, skutočný dopad na trh a tam, kde je to účelné, veľkosť relevantného trhu. Okrem týchto kritérií úrad pri ukladaní pokuty berie do úvahy aj iné skutočnosti, najmä opakované porušovanie tým istým podnikateľom, odmietnutie podnikateľa spolupracovať s úradom, postavenie podnikateľa ako vodcu alebo iniciátora porušovania, získanie majetkového prospechu v dôsledku porušovania alebo neplnenia dohody obmedzujúcej súťaž v praxi.

	Úrad v posudzovanom prípade bude pri ukladaní pokuty podľa § 38 ods. 2 v spojení s § 38 ods. 1 zákona č. 136/2001 Z.z. v znení zákona č. 465/2002 Z.z. a podľa § 38 ods. 2 v spojení s § 38 ods. 1 zákona podnikateľovi Yiotarini za porušenie § 10 ods. 13 zákona č. 136/2001 Z.z. v znení zákona č. 465/2002 Z.z. a § 10 ods. 14 zákona prihliadať na nasledovné skutočnosti:

•	skutočný dopad na trh nepredstavoval obmedzenie hospodárskej súťaže vzhľadom na to, že predmetná koncentrácia podnikateľov Yiotarini a Bučina DDD bola rozhodnutím úradu č. 2006/FH/3/1/046 zo dňa 19.04.2006 schválená,
•	celková dĺžka porušenia § 10 ods. 13 zákona č. 136/2001 Z.z. v znení zákona   č. 465/2002 Z.z. a § 10 ods. 14 zákona predstavovala obdobie od 05.09.2003, kedy bola uzatvorená Zmluva do 26.04.2006, kedy nadobudlo právoplatnosť rozhodnutie úradu č. 2006/FH/3/1/046 zo dňa 19.04.2006 vo veci koncentrácie podnikateľov Yiotarini a Bučina DDD, 
•	v predmetnom prípade sa jedná o prvé porušenie zákona podnikateľom Yiotarini
•	podnikateľ Yiotarini nepožiadal podľa § 10 ods. 15 zákona č. 136/2001 Z.z. v znení zákona č. 465/2002 Z.z. o udelenie výnimky.

Podľa § 38 ods. 8 zákona č. 136/2001 Z.z. pokuty podľa § 38 ods. 1 zákona      č. 136/2001 Z.z. môže úrad uložiť do štyroch rokov od začatia konania. Úrad však môže tieto pokuty uložiť najneskôr do ôsmych rokov odo dňa, keď došlo k porušeniu ustanovení tohto zákona, ustanovení osobitného predpisu, k nesplneniu podmienky alebo k porušeniu povinnosti alebo záväzku uloženého rozhodnutím úradu; v prípade pokračovacieho správneho deliktu alebo trvajúceho správneho deliktu začne lehota plynúť odo dňa, keď došlo poslednýkrát k porušeniu.

	V súvislosti s vyššie uvedeným ustanovením úrad teda skúmal, či bola zachovaná subjektívna a objektívna premlčacia lehota obsiahnutá v predmetnom ustanovení zákona. Vzhľadom na to, že k predmetnému porušeniu zákona došlo v období od 24.09.2003, kedy došlo k prvému porušeniu § 10 ods. 13 zákona                č. 136/2001 Z.z. v znení zákona č. 465/2002 Z.z. do 26.04.2006, kedy nadobudlo právoplatnosť rozhodnutie č. 2006/FH/3/1/046 vo veci koncentrácie podnikateľov Yiotarini a Bučina DDD, úrad dospel k záveru, že objektívna osemročná lehota bola zachovaná. Subjektívna štvorročná lehota bola taktiež zachovaná, nakoľko správne konanie vo veci uloženia pokuty podľa § 38 ods. 2 v spojení s § 38 ods. 1 zákona         č. 136/2001 Z.z. v znení zákona č. 465/2002 Z.z. a podľa § 38 ods. 2 v spojení s § 38 ods. 1 zákona podnikateľovi Yiotarini za porušeniu zákazu podľa § 10 ods. 13 zákona č. 136/2001 Z.z. v znení zákona č. 465/2002 Z.z. ako aj § 10 ods. 14 zákona sa začalo dňa 22.09.2006.

	Podľa § 33 zákona úrad vyzval listom č. 4180/PMÚ SR/2006 zo dňa 27.10.2006 splnomocneného zástupcu podnikateľa Yiotarini, aby sa ústne alebo písomne pred vydaním rozhodnutia úradu vyjadril k jeho podkladu a k spôsobu jeho zistenia, prípadne navrhol jeho doplnenie do 5 pracovných dní odo dňa doručenia predmetného listu.
	Podnikateľ Yiotarini sa prostredníctvom splnomocneného zástupcu listom zaevidovaným úradom pod č. 4309/2006 zo dňa 06.11.2006 k výzve pred vydaním rozhodnutia vyjadril, že k spôsobu jeho zistenia a k jeho podkladom nemá žiadne pripomienky. 
	Na základe uvedených skutočností úrad rozhodol tak, ako je uvedené vo výrokovej časti tohto rozhodnutia.

Poučenie:
	Podľa ustanovenia § 34 ods. 1 zákona č. 136/2001 Z.z. o ochrane hospodárskej súťaže a o zmene a doplnení zákona Slovenskej národnej rady            č. 347/1990 Zb. o organizácii ministerstiev a ostatných ústredných orgánov štátnej správy Slovenskej republiky v znení neskorších predpisov v znení neskorších predpisov v spojení s § 18 ods. 1 zákona č. 136/2001 Z.z. o ochrane hospodárskej súťaže a o zmene a doplnení zákona Slovenskej národnej rady č. 347/1990 Zb. o organizácii ministerstiev a ostatných ústredných orgánov štátnej správy Slovenskej republiky v znení neskorších predpisov v znení neskorších predpisov proti tomuto rozhodnutiu môže byť podaný rozklad Rade Protimonopolného úradu Slovenskej republiky prostredníctvom Protimonopolného úradu Slovenskej republiky, odboru koncentrácií, Drieňová 24, 826 03 Bratislava, v lehote 15 dní odo dňa jeho doručenia. Podľa § 61 ods. 1 zákona č. 71/1967 Zb. o správnom konaní (správny poriadok) v znení neskorších predpisov včas podaný rozklad má odkladný účinok.
Toto rozhodnutie je preskúmateľné súdom podľa § 247 Občianskeho súdneho poriadku po vyčerpaní riadnych opravných prostriedkov.

				                                      Ing. Dušan Valo 
						        riaditeľ odboru koncentrácií

Rozhodnutie sa doručí:
Ing. Antonín Juříček
Bučina DDD, spol. s r.o.
Lučenecká cesta č. 1335/21
960 96 Zvolen